钦定古今图书集成/明伦汇编/闺媛典/第004卷 > 《列女传序》隋·书
## 钦定古今图书集成/明伦汇编/闺媛典/第004卷 > 《列女传序》隋·书

自昔贞专淑媛，布在方策者多矣。妇人之德，虽在于
温柔，立节垂名，咸资于贞烈。温柔，仁之本也；贞烈，义
之资也。非温柔无以成其仁，非贞烈无以显其义。是
以《诗》《书》所记，风俗所在，图像丹青，流声竹素，莫不守
约以居正，杀身以成仁者也。若文伯、王陵之母，白公、
杞植之妻，鲁之义姑，梁之高行，卫君、灵主之妾，夏侯、
文宁之女，或抱信以含贞，或蹈忠而践义，不以存亡
易心，不以盛衰改节，其修名彰于既往，徽音传于不
朽，不亦休乎！或有王公大人之妃，偶肆情于淫僻之
俗，虽衣绣衣，食珍膳，坐金屋，乘玉辇，不入彤管之书，
不霑良史之笔，将草木以俱落，与麋鹿而同死，可胜
道哉！永言《载思》，实庶姬之耻也。观夫今之静女，各励
松筠之操，甘于玉折兰摧，足以无绝今古。故述其雅
志，以綦前代之“列女”云。